**Sankt Hallvards dag**

Sankt Hallvards dag feires hvert år 15. mai til minne om den unge Hallvard Vebjørnsson fra Husaby i Lier, som ble Oslos skytshelgen. I år er det faktisk 1000 år siden hans fødsel. Det er hans innsats for å hindre urettferdighet og vold og undrene etter hans død som er grunnen til at han ble helgen.

Nå skal du få høre legenden om hvordan Hallvard ble drept da han forsøkte å redde en kvinne fra noen slemme menn, og hvordan han ble en helgen kort tid etter sin død.

**Legenden om Sankt Hallvard**

En dag Hallvard var ute og rodde på fjorden oppdaget han en gravid kvinne som ble forfulgt av tre menn. De beskyldte henne for å ha brutt seg inn i et hus og stjålet. Hun nektet for å ha gjort det, men mennene trodde ikke på henne.

Hallvard forsøkte å redde kvinnen ved å ta henne med seg i båten og ro bort, men forfølgerne innhentet dem. Hallvard ble drept med tre piler. For å skjule det de hadde gjort bandt mennene en stor og tung stein rundt halsen til Hallvard og senket han i fjorden. Men til tross for den tunge steinen fløt Hallvard senere opp igjen. Vennene fant han ved strandbredden og folk i området tok det som et tegn fra Gud. Han fikk en grav i Lier, og han ble dyrket som en lokal helgen. På 1100-tallet ble det bygget en domkirke til han i Oslo, og levningene hans fikk plass i et sølvskrin plassert på høyalteret i kirken.

Hallvards dødsdag var 15. mai, og denne ble holdt som hans festdag, Hallsok. Han blir som regel avbildet med sine attributter, en kvernstein og tre piler. Han regnes som Oslos skytshelgen og er avbildet på byvåpenet.